《奉酬杨少监见寄退居遣兴之什》
宋代·李建中

贤哲道相扶，经纶本近侍。
风云如有会，霄汉宁无志。
月窟桂抱林，粉闱丹漆地。
一何华组束，而谓浮名遂。
堆积图史书，朝昏铅椠事。
登瀛才力劣，对问神魂愧。
步骤古人踪，含虚君子器。
献言既无状，出守连移次。
持宪怀真刚，退藏生寤寐。
欲邀丘壑老，静坐椎鱼师。
颢气留丹田，尺宅分品位。
寥寥洞府境，落落烟霞意。
金简题上青，与兹尘土异。

作者简介：（945—1013）宋京兆人，字得中。太宗太平兴国八年进士。累官太常博士，曾表陈时政利害，序王霸之略，得太宗嘉赏。历知曹、解、颍、蔡四州。恬于荣利，好吟咏，每游山水，留题自称“岩夫民伯”。善修养之术，奉命参预校定《道藏》。官终判太府寺。善书札，行笔尤工，多构新体。好古勤学，多藏古器、名画。有集。